text: Cléomadès devant venoit
   Pour ce que mener les devoit
   Là où Clarmondine laissa.
   Li rois ses peres li rouva
   Que il chantast une chançon ;
   Car de chanter avoit raison
   Puisque il tel pucele amoit
   Qui si bonne et si bele estoit,
   Et fille de roi si vaillant
   Comme la fille au roi Carmant.
   "Et certes, fait il, se j'estoie
   En vostre point, ne me porroie
   Tenir de chanter." "C'est passé,
   Sire, et j'en ferai vostre gré.
   Puisqu'il vous plaist, je chanterai ;
   Vostre commandement ferai."
   Li rois dist qu'il respondera,
   Et il et tout cil qui sont là.
   Et lors a commencié son chant
   Cléomadès, trestout errant,
   En alant parmi la praële,
   Une chançonnete nouvele :
   PageV01P185
   "On doit bien aler liement
   Encontre tel pucele
   Com est Clarmondine au cors gent.
   On doit bien aler liement,
   Qu'el monde, tant com il s'estent,
   N'a meillour ne plus bele.
   On doit bien aler liement
   Encontre tel pucele."
  